În cursul zilei de 5 noiembrie 2018,  procurorul general al Parchetului de pe lângă Înalta Curte de Casație și Justiție, domnul Augustin Lazăr, a primit la sediul instituției vizita de lucru a unui grup format din 10 procurori din state membre ale Uniunii Europene –Franța Germania, Belgia, Portugalia care efectuează, în perioada 5-16 noiembrie 2018, un stagiu de schimb de experiență în România, program derulat sub egida Rețelei Europene de Formare Judiciară (EJTN).

În omagierea Centenarului Marii Uniri, având în vedere și seria de activități prevăzute de Protocolul încheiat între Ministerul Public din România și Procuratura Generală a Republicii Moldova privind cooperarea bilaterală pentru prevenirea și combaterea criminalității, la lucrări au participat și doi procurori din Republica Moldova.

În cadrul întâlnirii, participanților la programul de schimb al autorităților judiciare le-a fost prezentat sistemul judiciar din România, structura și modul de funcționare a Ministerului Public, statutul procurorilor, purtându-se discuții pe diferite teme de cooperare judiciară internațională în materie penală. De asemenea, s-au prezentat galeria procurorilor generali ai României şi tradiţiile culturii juridice din România.